มันนี่ทูเดย์
กองทุนภัยพิบัติถอยประกันนาข้าว
10 เม.ย. 2556

กองทุนภัยพิบัติถอยประกันนาข้าว
นายอารีพงศ์ ภู่ชอุ่ม ปลัดกระทรวงการคลัง ในฐานะกรรมการกองทุนส่งเสริมการประกันภัยพิบัติ เปิดเผยว่า กระทรวงการคลังได้เปิดทางให้บริษัทประกันภัยเอกชนเข้ามารับประกันภัยข้าวนาปีฤดูกาลผลิต 2556/2557 แทนกองทุนส่งเสริมการประกันภัยพิบัติ โดยขณะนี้ธนาคารเพื่อการเกษตรและสหกรณ์การเกษตร คณะกรรมการกำกับและส่งเสริมการประกอบธุรกิจประกันภัย และสำนักงานเศรษฐกิจการคลัง กำลังพิจารณาถึงแนวทางการประกันภัยและเบี้ยประกันภัยว่าควรจะเป็นเท่าใด
นายอารีพงศ์ กล่าวว่า ขณะนี้ธุรกิจประกันเข้าสู่ภาวะปกติแล้ว ดังนั้นกองทุนควรต้องถอยออกมา โดยการประกันภัยนาข้าวดำเนินการมาแล้ว 2 ปี มีเบี้ยประกันเท่ากัน คือ 120 บาทต่อไร่ โดยเกษตรกรที่เข้าร่วมโครงการจ่ายเพียง 60 บาทต่อไร่ ส่วนที่เหลือรัฐบาลออกให้
นายจีรพันธ์ อัศวะธนกุล นายกสมาคมประกันวินาศภัยไทย กล่าวว่า สำนักงานคณะกรรมการกฤษฎีกาได้ตีความห้ามให้กองทุนส่งเสริมการประกันภัยพิบัติรับประกันภัยพืชผล โดยระบุว่า เจตนาของการจัดตั้งกองทุนไม่ได้จัดตั้งขึ้นมาเพื่อประกันภัยพืชผล แต่เพื่อประกันภัยพิบัติ ซึ่งขณะบริษัทประกันอยู่ระหว่างการทบทวนว่าจะเข้าไปขายประกันหรือไม่
สินเชื่อแบงก์ซีไอเอ็มบีโตพรวดพราด
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ไตรมาสแรกที่ผ่านมาสินเชื่อของธนาคารมีการเติบโตไปแล้ว 12% จากฐานสินเชื่อในสิ้นปีที่แล้ว 1.4 แสนล้านบาท เป็นผลมาจากการขยายตัวที่ดีของสินเชื่อรายย่อย โดยเฉพาะสินเชื่อที่อยู่อาศัยและสินเชื่อลูกค้าธุรกิจขนาดใหญ่ ดังนั้นจึงคาดว่าในปีนี้น่าจะเข้าเป้าที่ 2530% เพราะในช่วงที่เหลือของปียังมีปัจจัยบวกหลายตัว เช่น ภาคการบริโภคที่ยังมีการเติบโตโดยเฉพาะในตลาดที่อยู่อาศัย ภาคธุรกิจเองก็จะได้ประโยชน์จากโครงการก่อสร้างและลงทุนของรัฐบาล ภาคอุตสาหกรรมจะได้อานิสงส์จากการย้ายฐานผลิตของจีนและญี่ปุ่น การท่องเที่ยวปีนี้ก็ดีขึ้น